Жалал-Абад курорту

Жалал-Абад курорту — бальнеологиялык, дары-баткак жана климаттык курорт. 

 Жайгашуусу 
Курорт Жалал-Абад шаарынан 5 км чыгышта, Көгарт өрөөнүндөгү Айыптоонун батыш капталында, деңиз деңгээлинен 975 м бийиктикте жайгашкан. Бишкек шаарынан 565 км аралыкта. Аба, темир жол жана автоунаа жолу аркылуу жетүүгө болот. Аймакта арча, мисте, кара жыгач, туя, ак акация жана башка дарактар отургузулган.

 Тарыхы 
Жалал-Абад аймагындагы минералдуу булактар жергиликтүү элге 10-кылымдан бери белгилүү. Суунун биринчи химиялык анализи 1877-жылы жүргүзүлгөн. Ошол жылы аскердик медициналык инспектордун демилгеси менен ванна жана лазарет курулган.

 1900-жылы курорт курула баштаган.
 1912-жылы жергиликтүү бай Мурзакул Айыпбулакка имарат салган.
 1918-жылы курорт Советтик эл комиссариатынын карамагына өтүп, элдик курорт макамы берилген.
 1926–1935-жылдары 150 орундуу үйлөр жана №1 корпус курулган.
 Экинчи дүйнөлүк согуш учурунда аскердик госпиталь катары колдонулган.
 1954–1968-жылдары негизги дарылоо жайлары курулган.
 1972-жылы Бүткүл союздук курорт макамы берилген.
 1984-жылы жаңы дарылоо корпустары жана мейманкана комплекси пайдаланууга берилген.

 Климаты 

Кышы жумшак болуп, жылына орточо 80 күн кар жаайт жана январдын орточо температурасы 2°С түзөт. Жазы эрте келип, кар марттын экинчи жарымында кетет. Жайы ысык жана кургак, июлдун орточо температурасы 27°С. Жылдык жаан-чачын болжол менен 500 мм болуп, негизинен күз жана кыш мезгилинде жаайт. Салыштырмалуу нымдуулук орточо 52% түзөт, ал эми күн тийүү узактыгы жылына 2787 саатты түзөт.

 Минералдуу булактар 
Курорт аймагында жети булак бар:

 №1 “Кызбулак” — температурасы 44°С, туздуу (1 л сууда 3 г туз).
 №5 “Айыпбулак” — газдуу, температурасы 41°С.
 №4 “Акбулак” — температурасы 21°С, негизинен жайкысын суу муздатуу үчүн колдонулат.
 №27 булак — ичүүчү суу, бөтөлкөгө куюлуп сатылат.

 Суунун курамы 
Аз минералдашкан, азоттуу, хлорид-гидрокарбонат-сульфаттуу, магний-кальций-натрийлүү. Кремний кислотасы көп (30–35 мг/л). Микроэлементтерге бай.

 Баткак 
Курорттогу дары-баткак талаасы 2 га аянтты ээлейт, тереңдиги 12 м. Курамы боюнча дүйнөдө сейрек кездешет.

 Дарылоо ыкмалары 

 Минералдуу суу менен ванна жана душ.
 Баткак аппликациялары.
 Дарылоо бассейни.
 Дарылоо-диагностика кабинети жана лабораториялар.
 Дарылоо физкультурасы, укалоо, климаттык терапия, мүнөздөлгөн тамактануу.

 Дарылануучу оорулар 

 Муун оорулары
 Нерв системасынын оорулары
 Карын, боор, өт баштыкчасынын сезгениши
 Тери жана бөйрөк оорулары
 Гинекологиялык оорулар

 Шилтемелер 
Курорт Киргизии Джалал-Абад
Жалал-Абад курорту

 Булактар 
Категория:Жалал-Абад облусу